Verkragtings-, moordaanklag teruggetrek in Franziska-saak | Maroela Media
Aanklagte van verkragting en moord is Woensdag in die Wynberg-landdroshof laat vaar teen drie van die vier beskuldigdes in die moordsaak van die 16-jarige Franziska Blöchliger.
Franziska se liggaam is in Maart in die Tokai-woud in Kaapstad gevind nadat sy gaan draf het en nie teruggekeer het nie. 'n Nadoodse ondersoek het getoon Blöchliger is verkrag. Sand is in haar keel gevind en daar was wurgmerke aan haar nek. Sy het glo versmoor toe haar gesig in die grond gedruk is.
Tydens Woensdag se hofverskyning het die staatsaanklaer aanklagte van verkragting, moord en roof teen drie van die vier beskuldigdes teruggetrek. Hulle word egter nou van die besit van gesteelde goedere aangekla nadat Franziska se selfoon glo in hul besit gevind is.
Dié drie verdagtes is Jerome Moses, Jonathan Jonas en Daniel Easter. Hulle saak is onmiddellik na 'n ander hof oorgeplaas waar hulle onskuldig gepleit het op die aanklag teen hulle. Hulle moet weer op 17 Februarie in die hof verskyn.
Die ander beskuldigde, Howard Olivier, word egter steeds van moord en verkragting aangekla. Hy het vroeër gesê hy sal skuld erken op 'n aanklag van roof, maar skuld ontken op die ander twee aanklagte.
Die landdros het egter gesê die feit dat hy skuld wil erken op die aanklag van roof plaas hom op die toneel waar die moord en verkragting plaasgevind het. Olivier het om borgtog aansoek gedoen, maar dit is geweier. Die saak is tot 3 Februarie uitgestel wanneer die saak na die hooggeregshof oorgeplaas sal word.
Nuwe regsisteem benodig
Neewat die sagte regsisteem werk nie. Tyd vir nuwe benadering om reg te laat geskied.
Ek glo nie wat ek hier lees nie! Hoe moet haar arme ouers nie voel oor die uitslag nie. Dis skokkend!